Vuê a colin i cincuante agns dal Statût Speciâl di chê che par talian si clame “Regione autonoma Friuli-Venezia Giulia”. Pal inovâl a son in vore une schirie di celebrazions, in Friûl e a Triest.
La ricorence e je ancje une ocasion par une riflession e par une valutazion su ce che e à puartât cheste specialitât, su cemût che e je stade gjestide e su cualis che a son lis sôs prospetivis pal avignî.
Su chescj argoments a son diviers ponts di viste e no mancjin nancje trionfalisims esagjerâts e critichis di fonde.
Tra lis tantis opinions, a meretin segnaladis chê di Gianfranco D’Aronco, intervistât sul cuotidian di Udin, Messaggero Veneto, e chê di Carli Pup, che si cjate tal blog dal Comitât/Odbor/Komitaat/Comitato 482.
«Vuê forsit plui che in altris moments, ancje par vie de apatie di tancj di lôr, la nestre autonomie e je sot atac», al scrîf, marcant che «par difindile e par incressile però no bastin lis peraulis».
«Di une bande al covente savêle esercitâ no par garantî cualchi privileç, ma par ufrî un model di guvier che al permeti ai citadins e aes comunitâts che si aministre di vivi miôr (sul front dai dirits, dal ambient, dai servizis, dal lavôr e v.i.). Di chê altre bande al covente motivâle, ven a dî spiegâ il parcè de nestre specialitât. Une specialitât che no si fonde plui su lis resons che a podevin jessi 50 agns indaûr, ma che in dì di vuê si fonde dome suntun element: la presince, ancjemò maioritarie, di comunitâts che a fevelin intune lenghe divierse di chê dal stât», al zonte.
E al osserve che «su chest secont pont la Regjon in chescj agns e à fat pardabon pôc, par no dî che e je lade di chê altre bande… ». Cussì frontâ chest argoment al vûl dî domandâ che lis istituzions a dedin pardabon sostance e aplicazion a ce che al previôt l’articul 3 dal Statût regjonâl.
Chestis e altris considerazions che a cjapin dentri storie, atualitât e avignî a vegnin fatis indenant de bande dal stes Comitât/Odbor/Komitaat/Comitato 482 e de associazion slovene Edinost in chest comunicât: comst13_02_statût.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn